**Hazard a búrlivé diskusie**
[TV JOJ](http://imm.newtonmedia.sk/azah/detail-zdroj.asp?nm=TV+JOJ) | 27.11.2016 | 19:30 | Relácia: Noviny TV JOJ | Téma: SR - Asociácia zábavy a hier

Adriana KMOTRÍKOVÁ, moderátorka
--------------------
Nový zákon o hazarde stále nemá konečnú podobu. Minulotýždňové hlasovanie sa presunulo a tak sa v zákulisí búrlivo diskutuje o tom, ako regulovať hracie automaty na Slovensku. Jedny sú za ich zrušenie, druhí zas hovoria o nátlaku proti legálnemu podnikaniu.

Dárius HARAKSIN, redaktor
--------------------
Po búrlivých debatách o množstve regulácií, ktoré chce priniesť nový zákon sa diskusia zúžila len na jednu tému - petície. Najdiskutovanejšou je práve bratislavská. Tu stačí 30% podpisov obyvateľstva, aby prešla. Hazard by z mesta zmizol.

Ivana SKOKANOVÁ, hovorkyňa Magistrátu Bratislava
--------------------
V súčasnosti ešte stále kontrolujeme všetky náležitosti petície.

Dárius HARAKSIN, redaktor
--------------------
Toto počúvame už niekoľko mesiacov. Objavili sa dohady o tom, že 30% zrejme platných nebude. Ministerstvo financií pritom prišlo s myšlienkou, aby stačilo 20.

Dominika LUKÁČOVÁ, Asociácia zábavy a hier
--------------------
Vychádza nám z toho, že pravdepodobne teda nemajú dostatok hlasov a preto sa snažia takto nátlakom niečo s tým urobiť.

Dárius HARAKSIN, redaktor
--------------------
Hnutie OĽaNO chce, aby petícia na zrušenie hazardu vôbec nemusela byť. Poslankyňa vládnej strany Most-Híd prišla, ako sama hovorí s kompromisom.

Edita PFUNDTNER, poslankyňa NR SR /Most-Híd/
--------------------
V Bratislave sme to zmenili akurát v tom, že keď bude petícia celomestského významu, tak tam sa zníži to kvórum na tých 15%.

Dominika LUKÁČOVÁ, Asociácia zábavy a hier
--------------------
15% obyvateľov Bratislavy určite nie je nejaká relevantná vzorka ľudí, keď ide o tak vážnu vec ako je zákaz legálneho podnikania.

Dárius HARAKSIN, redaktor
--------------------
Natíska sa preto otázka, či znižovanie percent potrebných na platnosť petície nie je práve preto, že pri kontrole bratislavskej petície nemajú dostatok platných.

Ivana SKOKANOVÁ, hovorkyňa Magistrátu Bratislava
--------------------
No je to viac ako 136 000 podpisov. To znamená, že tá kontrola nie je ľahký proces. My všetky petičné hárky sme museli prepísať do excelovského zoznamu tak, aby sme ich mohli rýchlejšie skontrolovať cez register obyvateľstva v Banskej Bystrici.

Dárius HARAKSIN, redaktor
--------------------
Prevádzkovatelia hazardu si ale myslia, že sa kontrola umelo naťahuje, aby sa mesto zmestilo do toho, čo poslanci odhlasujú. Teda 15%.

Dominika LUKÁČOVÁ, Asociácia zábavy a hier
--------------------
A až potom teda oni mohli na základe toho zákona povedať, tuto máme presne na tento zákon napasovanú petíciu a stačí nám to aj s 15% podpisov.

Dárius HARAKSIN, redaktor
--------------------
Zatiaľ však stále nevieme, akú konečnú podobu zákon bude mať poslanci o ňom majú hlasovať v utorok. Dárius Haraksin, televízia JOJ.